Predkladacia správa

Po rozdelení Českej a Slovenskej Federatívnej Republiky sa Slovenská republika stala vlastníkom jednej tretiny pohľadávok po bývalej Československej socialistickej republike a Českej a Slovenskej Federatívnej Republike a to aj pohľadávok Slovenskej republiky voči Ruskej federácii. 
V nadväznosti na podpísanú „Dohodu medzi vládou Slovenskej republiky a vládou Ruskej federácie o riešení zadlženosti bývalého ZSSR a Ruskej federácie voči Slovenskej republike“ zo dňa 24. 6. 1994, ktorá bola doplnená  „Protokolom o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994“ podpísaným dňa           28. 8. 2002 (Protokol z 28. 8. 2002) ako aj „Protokolom č. 2 o vnesení zmien do Dohody medzi vládou Ruskej federácie a vládou Slovenskej republiky o riešení zadlženosti bývalého ZSSR a Ruskej federácie voči Slovenskej republike zo dňa 24. júna 1994 v znení Protokolu z 28. augusta 2002“, ktorý bol podpísaný dňa 23. júla 2003 pokračovalo v roku 2003 vysporiadanie zadlženosti Ruskej federácie voči Slovenskej republike formou tovarových dodávok ako aj finančnými operáciami. Týmto spôsobom sa celkový dlh Ruskej federácie z hodnoty 295,7 mil. USD v priebehu uplynulého roka znížil o 186,4 mil. USD na hodnotu 109,3 mil. USD. Prevažujúci podiel na vysporiadanej čiastke tvorili finančné operácie v celkovej výške 130,8 mil. USD, z ktorých prostriedky boli určené pre potreby Ministerstva obrany Slovenskej republiky (130,0 mil. USD s čistým inkasom 43,55 mil. USD) a Ministerstva vnútra Slovenskej republiky (779 tis. USD).
Predložený materiál obsahuje výsledky procesu vysporiadania ruskej zadlženosti a čerpania pridelených finančných prostriedkov na základe uznesenia vlády č. 547 z 2. júla 2003 podľa jednotlivých rezortov za rok 2003. Súčasne je v ňom obsiahnutý návrh rozdelenia zostatku ruskej zadlženosti pre jednotlivé rezorty so závermi Memoranda zo dňa 18. 3. 2003 s uplatňovaním koeficientu odpisovania dlhu vo výške 1,25 na dodávky, ktoré prevyšujú stanovený limit pre príslušný rok 2004 (6,07 mil. USD).
Ministerstvo financií Slovenskej republiky odporúča vláde Slovenskej republiky schváliť materiál „Správa o vysporiadaní pohľadávok Slovenskej republiky voči Ruskej federácii v roku 2003 a návrh na ďalší postup riešenia zadlženosti Ruskej federácie voči Slovenskej republike v ďalších rokoch“. 
Materiál prešiel skráteným pripomienkovým konaním a Ministerstvo vnútra Slovenskej republiky vyjadrilo v ňom zásadnú pripomienku, ktorú sa nepodarilo vyriešiť ani v rozporovom konaní. Dňa 28. apríla 2004 bol materiál stiahnutý z rokovania vlády s úlohou rokovať s Ministerstvom vnútra Slovenskej republiky o riešení zásadnej pripomienky a s Ministerstvom zdravotníctva o jeho požiadavke na pridelenie 15 mil. USD zo zdrojov ruskej zadlženosti. 
Na rozporovom konaní dňa 18. mája 2004 na Ministerstve financií Slovenskej republiky došlo k dohode s Ministerstvom vnútra Slovenskej republiky a akceptovaniu jeho zásadnej pripomienky. Požiadavka Ministerstva zdravotníctva Slovenskej republiky však nemohla byť akceptovaná vzhľadom na nedostatok zdrojov ruskej zadlženosti na uspokojenie jeho požiadavky. Ministerstvo zdravotníctva Slovenskej republiky považuje svoju požiadavku za zásadnú pripomienku a naďalej na nej trvá.
Z toho dôvodu Ministerstvo financií Slovenskej republiky predkladá uvedený materiál na rokovanie vlády Slovenskej republiky s odporúčaním, aby vláda Slovenskej republiky rozhodla o zásadnej požiadavke Ministerstva zdravotníctva Slovenskej republiky.
V nadväznosti na Metodický pokyn na prípravu a predkladanie materiálov na rokovanie vlády Slovenskej republiky možno konštatovať, že predkladaný materiál nemá ekonomický, environmentálny vplyv ani vplyv na zamestnanosť.